12.340 indsamlere var søndag landet over på gaden for at samle ind til Dansk Flygtningehjælps arbejde i udlandet. Og det blev til lidt over 11 millioner kroner. - Det er et rigtig godt resultat, som jeg kan love kommer til at gøre en livsvigtig forskel for mennesker på flugt. Jeg vil gerne sige en kæmpe tak til alle de danskere, der var ude at gå for os i dag, eller som åbnede døren og gav et bidrag, siger direktør for global kommunikation og fundraising i Dansk Flygtningehjælp, Annette Spanggaard, i en pressemeddelelse. I Nordjylland havde 994 frivllige meldt sig til at gå en tur med indsamlingsbøssen. 31 af dem brugte tre timer på gaden i Aalborg C, hvor TV2 Nord mødte distriktskoordinator Simone Nielsen: - Det er meget stille og roligt. Der er en masse glade mennesker, og de kommer og fortæller, hvordan de har haft det. Og de er glade for at komme ud og stemme dørklokker i nogle etagebyggerier, fordi det regner, men de er ved godt mod, fortæller Simone Nielsen, distrikskoordinator hos Dansk Flygtningehjælp i området Aalborg C. - Der er ikke så mange indsamlere, som der plejer, fordi det er regnvejr, men vi er ved godt mod. Sidste år brugte 15.346 danskere, heraf 1.222 nordjyder den første søndag i november på at samle ind til Dansk Flygtningehjælp. Simone Nielsen fortæller, at man i området regner med at samle mellem 15-20.000 kroner ind, som var det tal, distriktet samlede ind sidste år. Tallet bliver en smule mindre for hvert år, fordi der er mange forskellige indsamlinger til andre velgørende institutioner henover året. - Jeg håber, vi kommer op omkring de 15-20 tusind. Det går ned lidt hvert år, fordi der er så mange indsamlinger henover året, men vi regner med at være der, hvor vi var sidste år også. Sidste år blev der indsamlet 13 millioner kroner på landsplan og 812.511 kroner i Nordjylland. Både på landsplan og i det nordjyske var beløbet mindre i år. i Nordjylland blev det til 484.150 kroner. Indsamlingsrekorden er stadig 1999, hvor der blev lagt op imod 45 millioner kroner i indsamlingsbøsserne rundt omkring i landet. Det skyldtes i høj grad danskerne lyst til at hjælpe til under Kosovo-krisen. Den første landsdækkende indsamling fandt sted i 1957. På daværende tidspunkt var der 4-5 år imellem hver indsamling. Siden 2001 har der været én årlig indsamling til Dansk Flygtningehjælp, og det er altid den 1. søndag i november.
Søndag var frivillige over hele landet på gaden for at samle ind til Dansk Flygtningehjælp.